projecte-aina/catalan_government_crawling huggingface dataset:
El passat mes de febrer el Grup Editorial Enciclopèdia va fer donació al Servei de Biblioteques del Departament de Cultura de cinc exemplars de l'obra "Plensa/Estellés.
L'Hotel París", que han anat destinats a cinc biblioteques catalanes, una de les quals és la Biblioteca Pública de Lleida.
Per tal de donar a conèixer l'obra a la ciutadania, la biblioteca ha organitzat l'acte de presentació "Aproximació a les figures de Jaume Plensa i de Vicent Andrés Estellés, a partir del llibre 'Plensa/Estellés.
L'hotel París", Jaume Plensa homenatja el poeta Vicent Andrés Estellés i rellegeix artísticament el poemari "L'Hotel París", una obra que el va influir profundament.
Quan Plensa vivia a Berlín als anys 80, va quedar captivat per aquell poemari i el va regalar a la seva companya Laura amb una dedicatòria i alguns dibuixos.
Més de 30 anys després, l'escultor recupera l'obra amb el seu llenguatge artístic actual.
L'Hotel París" és un llibre de bibliòfil, amb un tiratge molt reduït d'exemplars signats i numerats, que es presenta en un estoig de coure treballat amb làser, que allotja, al seu torn, un estoig de tela amb un gravat, cinc il·lustracions, 22 poemes estampats sobre paper fabricat artesanalment i sis transparències de coure amb intervencions de Jaume Plensa.
Els dies previs a l'acte de presentació, l'exemplar estarà exposat a la Sala d'actes de la biblioteca per tal de donar-lo a conèixer als usuaris i les usuàries que ho desitgin.
Durant els mesos de juny, juliol i agost, la Biblioteca Pública de Lleida acollirà l'exposició "Laberints en llibertat".
En aquesta mostra es podran veure una selecció dels treballs del col·lectiu d'artistes "El laberint blau", un grup d'art que va néixer a la Floresta als anys 90 del segle passat per iniciativa de l'artista alemanya Edith Schaar i les seves deixebles amb l'objectiu de promoure l'art social i la sensibilització pel medi ambient.
A "Laberints en llibertat" hi haurà exposades una cinquantena d'obres (trenta de les quals són obres d'Edith Schaar), principalment tapissos i quadres de diferents tècniques (oli, collage, pintura a l'ou...), de diferents membres del col·lectiu: Antoni Cambrodí, Carme Cornet, Josep Esquerda, Alba Falcó, Gabriela Fernández, Adam del desert, Núria Palencia, Montse Pau, Pura Torné, Palmira Rius, Edda Schaumann i Carme Vives.
L'exposició ha estat una iniciativa del col·lectiu "El laberint blau" i ha comptat amb el suport dels Serveis Territorials de Cultura a Lleida i la Biblioteca Pública de Lleida.
La inauguració tindrà lloc el dissabte 8 de juny a les 11 h i l'exposició romandrà al Claustre de l'hemeroteca fins el 30 d'agost.
El proper dijous 13 de juny, a les 18.30 h, tindrà lloc a la Biblioteca Pública de Lleida la projecció de 6 curtmetratges contra la violència masclista.
L'objectiu principal d'aquesta projecció de curtmetratges és donar visibilitat i sensibilitzar la població en general sobre un problema tan greu com és la violència masclista.
El paper de l'educació és vital per eliminar la violència masclista, per la qual cosa cal utilitzar tots els recursos i mitjans al nostre abast per sensibilitzar i fer visible aquesta greu vulneració dels drets de les dones.
El format curtmetratge permet mostrar diferents enfocaments i situacions de la violència de gènere amb un llenguatge que aconsegueix atraure el públic més jove per la brevetat i concreció del missatge i fins i tot pel reclam d'algunes cares conegudes en els repartiments dels curtmetratges, com ara Javier Gutiérrez, Manuela Vellés, Ramón Barea, Petra Martínez...
Es projectaran 6 curtmetratges amb un fill conductor, la violència masclista: "El orden de las cosas" (19'); "No aguanto a tus padres" (4'); "Miente" (15'); "Recursos humanos" (4'); "Deazularrojo" (4') i "Libre directo" (13').
Tots ells porten a la reflexió i a un major coneixement de les diferents situacions i manifestacions de la violència contra les dones en tots els àmbits.
Aquesta activitat, és una iniciativa de la Regidoria de Polítiques d'Igualtat de l'Ajuntament de Lleida, a través del Casal de la Dona, en col·laboració amb CortoEspaña, en el marc del Pacte d'Estat contra la Violència Masclista i amb el suport de la biblioteca.
Els dies 4, 5 i 6 de maig de 2018 se celebra a Lleida la 29a Fira de Titelles, un esdeveniment d'abast internacional on els titelles i el teatre d'objectes prenen la ciutat i es programen un ampli ventall d'espectacles per a totes les franges d'edat.
Com en les edicions anteriors, la Biblioteca Pública de Lleida col·labora amb la Fira acollint diversos actes del programa.
Projecció de curtmetratges d'animació en què el teatre de titelles i objectes n'és el protagonista.
Durada: 30 min. Sense paraules i Versió original subtitulada en català.
L'entrada és gratuïta i l'aforament limitat.
Dimecres 9 de maig a les 19 h, tindrà lloc a la biblioteca la conferència "El pretext poètic del cor en la poesia de M. Àngels Anglada", a càrrec de Roser Guasch.
La conferència tractarà del leitmotiv del cor en l'obra poètica d'Anglada a partir d'un treball d'investigació i d'una entrevista feta l'any abans de la mort de l'escriptora empordanesa.
La música, l'herència del món clàssic i la denúncia de la injustícia construeixen el seu camí d'humanitat i literatura que sempre ens acompanya i es fa present.
I a través d'una peça musical descobrirem el traçat directe cap a un dels seus llibres de poesia.
Roser Guasch (Les Masies de Sant Miquel, Banyeres del Penedès, 1969) és escriptora, filòloga i professora de llengua i literatura catalana.
Ha publicat diversos llibres, dels quals destaquem "L'amistat de les pedres" (Arola), guanyador ex aequo del premi Miquel Martí i Pol de Roda de Ter 1999, i "Lliris de mar", guanyador del tercer premi Joan Duch de poesia de Juneda 2000.
També és autora d'articles de crítica literària i estudis d'investigació.
Maria Àngels Anglada (Vic, 1930 - Figueres, 1999).
Llicenciada en Filologia Clàssica per la Universitat de Barcelona i coneixedora del món clàssic, va traduir textos del llatí i del grec al català.
Va conrear diversos gèneres com la poesia, la narrativa, la crítica literària i l'assaig literari.
Va col·laborar en diverses publicacions periòdiques.
De les seves obres, destaquen: Les Closes, novel·la guanyadora del premi Josep Pla 1978, Sandàlies d'escuma, premi Lletra d'Or 1985, Columnes d'hores, recull de tota la seva poesia fins l'any 1990, i, sobretot, El violí d'Auschwitz, novel·la elogiada tant per la crítica com pel públic, i Quadern d'Aram, a més d'un parell de llibres de relats sobre la mitologia grega adreçats als lectors joves.
La conferència està adreçada al públic en general i especialment a l'estudiantat d'ESO i Batxillerat que treballen aquesta autora durant el curs.
Del 10 de maig al 15 de juliol de 2018
La Biblioteca Pública de Lleida acollirà l'exposició itinerant "Artesania i sostenibilitat", una mostra que recull les innovacions i bones practiques del sector artesà català entorn a la sostenibilitat ambiental i social i que també vol donar veu als artesans que aposten clarament per un model productiu més respectuós amb el nostre entorn.
L'exposició vol ser un espai de reflexió sobre la manera de produir i consumir.
Venim d'una llarga etapa industrial en què el mercat ha prioritzat el consum continuat, el concepte d'"usar i llençar" propi d'un sistema amb obsolescència programada, però molts usuaris busquen en els productes que compren valors afegits diferencials com ara la personalització, la producció local i limitada, la durabilitat, la possibilitat d'adaptar-los o reparar-los, els materials locals, la qualitat, la fixació de la població a l'entorn... en definitiva, l'impacte que la seva compra té a la natura i a la societat.
El Departament d'Empresa i Coneixement, a través del Consorci de Comerç, Artesania i Moda (CCAM) de la Generalitat de Catalunya, ha impulsat aquesta exposició que a Lleida acollirà 32 peces de 21 artesans diferents, entre joiers, ceramistes, perfumistes o dissenyadors.
D'entre totes les peces, en destaquem la de la dissenyadora i mestra artesana Carmela Rodríguez, establerta al Pont de Suert i pionera del disseny i modisteria d'autor ecològica.
Des de 1990 reivindica l'ús de teixits naturals i ecològics en les seves línies de creació, tant en la producció de vestuari en lli per a terapeutes, com en la confecció de peces úniques de modisteria artesanal i d'autor.
"Artesania i Sostenibilitat" forma part d'una sèrie d'exposicions de producció pròpia de l'àrea d'Artesania del CCAM que vol explorar les sinergies entre l'artesania i altres sectors productius i creatius.
La mostra, després de passar per Barcelona i Tortosa, es podrà veure al Claustre de l'hemeroteca de la Biblioteca Pública de Lleida del 10 de maig al 15 de juliol, i continuarà la seva itinerància per Girona i Tarragona.
Coincidint amb el 550 aniversari de la mort de Joanot Martorell, la biblioteca ha programat una activitat per recordar el clàssic medieval i l'obra cabdal de la novel·la cavalleresca en català.
Es tracta d'un espectacle de lectura en veu alta de "Tirant lo Blanc" a càrrec de Teresa Saborit.
L'espectacle se centrarà en la relació entre Tirant i Carmesina, la parella protagonista de la història.
Teresa Saborit és escriptora, narradora oral i especialista en gamificació de projectes literaris.
És autora, entre d'altres, dels llibres "Els llops ja no viuen als boscos" (XI Premi Set Lletres 2016) i "200 muses".
També és fundadora i dinamitzadora de VullEscriure.cat, web pel foment de la creació literària en català.
L'activitat està adreçada al públic en general i especialment a joves a partir de 16 anys.
Tirant lo Blanc, espectacle de lectura en veu alta a càrrec de Teresa Saborit.
Dia: dimecres 16 de maig de 2018.
Lloc: Sala d'actes de la Biblioteca Pública de Lleida.
L'activitat es durà a terme a més de 270 biblioteques de tot Catalunya
El Super3 i el Departament de Cultura de la Generalitat de Catalunya han organitzat, per al 25 maig, la "Supernit a les biblioteques", per tal de promoure la lectura entre el públic infantil.
La Supernit té per objectiu fer arribar als més petits la importància de la lectura i, per fer-ho, el Super3 ha ideat una aventura multitudinària, simultània i transmèdia per tot el territori en què els nens i nenes participants ajudaran la Nenúfar i la Matoll perquè puguin sortir de la biblioteca de la casa de la família del Super3 on han quedat tancades pel malvat Sr.
Els nens i nenes que participin a la "Supernit a les biblioteques", hauran de resoldre diversos enigmes i obtenir els dos últims números que obriran el cadenat de la superbiblioteca i alliberaran les dues elfes protagonistes.
Per a fer-ho comptaran amb les instruccions que els aniran donant diversos personatges del Super3 i en el cas de la Biblioteca Pública de Lleida, l'activitat comptarà amb la col·laboració de l' Aula Municipal de Teatre de Lleida, una alumna de la qual en serà la conductora.
L'activitat està adreçada a nens i nenes a partir de 4 anys i per a participar-hi a la Biblioteca Pública de Lleida, cal inscriure's prèviament a través del formulari d'activitats infantils.
Les inscripcions s'obriran el dia 14 de maig i les places són limitades.
A més de la trama de la família del Super3, protagonitzada per la Nenúfar i la Matoll i que es pot veure al canal Super3, també s'ha creat expressament un videojoc titulat "Supernit a les biblioteques", per completar un projecte transmèdia de foment de la lectura entre els nens i nenes.
Amb el videojoc "Supernit a les biblioteques", els súpers poden jugar, des de la web del Super3, amb la Nenúfar i la Matoll i moure's per una biblioteca per aconseguir un dels quatre números que obre el cadenat, tot agafant llibres virtuals i evitant obstacles.
Després de la celebració de la "Supernit a les biblioteques", els súpers podran introduir una clau secreta, que se'ls haurà dit a les biblioteques, per poder jugar, en mode prèmium, amb el joc, on tots els llibres donen més punts.
Participa al taller d'escriptura de novel·la negra per a joves amb Ramon Usall
Els dies 1 i 2 de juny se celebra a Lleida la 3a edició del festival de novel·la negra i criminal "El Segre de Negre".
Seran dues jornades plenes de xerrades, taules rodones, projeccions, lectures, presentacions de llibres, arts escèniques i, en definitiva, un espai compartit entre lectors i autors.
A més, el 2018 s'enceta l' Any Pedrolo i el Segre de Negre vol retre homenatge a l'aclamat escriptor de les nostres terres que també va cultivar el gènere policíac.
Des de la biblioteca ens sumem a aquesta iniciativa de Pagès Editors i l' Institut d'Estudis Ilerdencs amb un aparador de novel·la negra i també organitzant un taller d'escriptura de novel·la negra per a joves a càrrec de l'escriptor Ramon Usall.
Per a participar-hi cal inscriure's prèviament a través del formulari d'inscripció a les activitats per a joves i adults de la biblioteca.
"Lletres i crims: un viatge per la història de la novel·la negra i criminal.
Taller d'escriptura de novel·la negra per a joves a càrrec de Ramon Usall.
Taller dirigit a joves a partir de 13 anys.
Els Urban Sketchers deixaran constància dels fets.
En acabar, hi haurà la presentació de les novetats de novel·la juvenil del grup "Poker de Llibres".
Podeu consultar el programa del festival El Segre de Negre a l'enllaç: http://elsegredenegre.cat/
Us animem a participar i gaudir del festival i de la novel·la negra i criminal!
El Govern de la Generalitat ha aprovat el centenari del naixement de Maria Aurèlia Capmany com a commemoració oficial de l'any 2018, coincidint amb el cent cinquantè aniversari del naixement del seu pare, el folklorista Aureli Capmany.
Maria Aurèlia Capmany i Farnés (Barcelona, 1918-1991), escriptora, pedagoga i política, va ser una dona polifacètica i transgressora i, sens dubte, una de les escriptores i intel·lectuals catalanes més importants del segle XX.
Va destacar, també, pel seu activisme cultural i polític, per la seva lluita incansable a favor de la llibertat i la igualtat de la dona, àmbit en què va esdevenir pionera a Catalunya i referent per a les generacions posteriors.
La seva carrera literària abasta tots els gèneres i va obtenir diversos premis i reconeixements.
A la biblioteca commemorem aquesta efemèride amb una mostra de llibres de l'escriptora que es podrà veure del 15 al 31 de març al vestíbul de la Sala d'actes i amb una sortida de les membres del grup de lectura "Una habitació pròpia" a veure la representació de l'espectacle "Parlàvem d'un somni", que tindrà lloc el dia 22 de març al Teatre de la Llotja.
Es tracta d'una versió lliure de Jordi Coca a partir d'una conversa transcrita per Xavier Febrés dins la col·lecció Diàlegs a Barcelona, que recrea una conversa entre M. Aurèlia Capmany i Pasqual Maragall mentre reflexionaven sobre els seus lligams afectius amb Barcelona i sobre el model de ciutat que els agradaria desenvolupar-hi.
Des de la biblioteca us recomanem aquest espectacle i us recordem que podreu obtenir les entrades a preu reduït presentant el carnet de la biblioteca al moment de comprar les entrades a la taquilla del teatre.
Us animem a conèixer la vida i l'obra d'aquesta escriptora!
Durant els mesos d'abril i maig
La biblioteca ofereix tallers bàsics d'informàtica i mòbils per tal d'iniciar i acompanyar els usuaris adults que ho desitgin en l'ús de les tecnologies de la informació i la comunicació.
Com en la darrera edició s'han programat els següents tallers:
Per tal de satisfer la demanda dels usuaris, s'han programat diverses edicions dels taller d'iniciació a la informàtica i a internet, i del taller de correu electrònic.
També s'oferiran dos nivells del taller d'ús d'smartphones.
L'horari de les sessions serà de 17.30 a 19.30 h i es realitzaran a l'Aula de formació (2a planta).
Per a participar als tallers d'informàtica i internet, cal inscriure's prèviament a l'Àrea d'audiovisuals de la biblioteca.
Tots els tallers són gratuïts i el nombre de places és limitat.
Dissabte 19 de maig a les 11 h tindrà lloc a la Biblioteca Pública de Lleida el taller "Jo no sé dibuixar", a càrrec de l'il·lustrador lleidatà Miguel Gallardo, adreçat a joves a partir de 15 anys i a adults.
El taller pretén que els participants, que no necessiten tenir cap habilitat especial en la matèria, es retrobin amb el dibuix com a mitjà d'expressió i recuperin el plaer de dibuixar, sense prejudicis ni puntuacions.
Miguel Gallardo (Lleida, 1955), és dibuixant i guionista de còmic, i també dissenyador, publicista i il·lustrador.
El seu personatge més popular i emblemàtic és Makoki, pertanyent al còmic underground de la dècada del 1980.
Ha guanyat dos premis del Saló del Còmic de Barcelona i l'any 2014 va ser guardonat amb el Gran Premi del Saló del Còmic de Barcelona per la seva trajectòria.
Ha rebut també dos premis de la Society of Newspaper Design, ha obtingut el premi Serra d'Or pel llibre "¿Qué le pasa a este niño?", i també ha estat guardonat amb el premi de premsa de l'APIC.
L'any 2007 va publicar la novel·la gràfica "María y yo", que narra les aventures i viatges amb la seva filla María, de 13 anys, que té autisme, i va ser guardonat amb el Premi Nacional de Catalunya de Còmic.
Posteriorment es va realitzar un documental sobre el llibre que va ser finalista dels premis Goya.
Aquest taller és una activitat complementària a l'exposició dels Premis Junceda d'il·lustració 2017 que es podrà veure a la sala d'exposicions dels Serveis Territorials de Cultura (Rambla d'Aragó, 8) del 5 al 27 d'abril de 2018.
Els Premis Junceda van néixer l'any 2003 de la mà de l 'Associació Professional d'Il·lustradors de Catalunya (APIC) i són el guardó més important vinculat al sector de la il·lustració que s'atorga a Catalunya i a l'estat espanyol.
En total, s'entreguen 14 premis de diferents categories, entre les que destaquen la de Còmic, Premsa i Revistes, Edició, Coberta o el Llibre de no ficció adult i infantil, entre d'altres.
A més, cada any també s'atorga el Junceda d'Honor, un premi honorífic en reconeixement a la carrera i trajectòria d'un professional vinculat al món de la il·lustració.
Per a participar al taller cal inscriure's prèviament a través del formulari d'inscripció.
Adreçat a joves a partir de 15 anys i a adults.
Dissabte 19 de maig d'11 a 13 h
La biblioteca acull una hora del conte del projecte "Growing together" amb famílies migrades
Dimarts 3 d'abril a les 18 h, la biblioteca acollirà una sessió de l'hora del conte molt especial, titulada "Mares de contes, contes de mare", on diverses mares de famílies migrades de l'escola de Balàfia i la Meritxell Morera ens explicaran contes originaris dels seus països.
"Mares de contes, contes de mare" sorgeix del treball de la mestra, psicopedagoga i contacontes Meritxell Morera amb les mares de l'escola Balàfia a través dels contes que consideraven significatius de la seva cultura.
Les famílies, quan comencen el seu procés migratori, posen en la maleta allò que consideren important per iniciar una nova vida en un altre país.
Molts cops no s'hi posen elements propis de la cultura, com els contes.
Els contes fan descobrir qüestions i aspectes importants de la cultura i permeten transmetre una manera de fer i de viure propis de cada cultura.
D'aquí, la rellevància de recuperar els contes i de poder-los explicar.
S'han fet diverses sessions amb els alumnes del centre i ara es donarà a conèixer a la ciutat amb la sessió a la Biblioteca Pública de Lleida.
Aquesta sessió s'emmarca dins el projecte europeu "Growing Together.
Creixem junts" en el qual participen l'Ajuntament de Lleida especialment a través de les Regidories de les Polítiques per als Drets de les Persones i de Drets Civils i Cooperació, i l'escola Balàfia, juntament amb l'Ajuntament portuguès d'Odemira, que n'és l'impulsor, dues escoles bàsiques de Portugal, l'Ajuntament de Follonica i l'ISIS Follonica (escola italiana).
L'objectiu del projecte és impulsar la inclusió de les famílies a través d'accions educatives i activitats comunitàries.
"La Vida activa" és una proposta sorgida d'un taller realitzat per l'artista Jordi Mitjà en el qual hi van participar alumnes de l'Escola d'Art Municipal Leandre Cristòfol i usuaris del menjador social La Saleta de la Panera, on es va explorar les possibilitats creatives dels llibres d'artista a partir de la línia proposada per l'autor.
La idea era molt simple però des del punt de vista de l'educació artística, molt potent: la possibilitat de generar idees, debats i produccions artístiques, partint d'objectes i materials de baix cost, concretament amb llibres de segona mà que són fàcils d'aconseguir i fins i tot alguns provenien de l'espai "Tria i remena" de la biblioteca.
El potencial d'aquest projecte no només rau en el cost dels materials que s'empren, sinó també en com canviem l'ús de l'objecte del qual partim, descontextualitzant-ho i visibilitzant-ne les diferents capes d'interacció que s'hi han acumulat arran dels seus diferents usos, amb l'objectiu d'activar un debat sobre la vida activa dels objectes i de com aquests canvien a mesura que són dipositaris de la interacció que hi fan les diferents persones que els tenen.
Jordi Mitjà (Figueres, 1970) ha realitzat residències a Cub, Ciutat de Mèxic i a São Paulo.
Se li ha dedicat una exposició a l'Espai 13 de la Fundació Joan Miró, i ha participat en les exposicions inaugurals del Bòlit Centre d'Art Contemporani de Girona i del Canòdrom de la Meridiana de Barcelona; i la seva obra es troba en col·leccions públiques com el Museu de l'Empordà, la mediateca de la Fundació "la Caixa", o el Centro Gallego de Arte Contemporáneo, entre d'altres.
La seva obra es caracteritza per la crítica social, que treballa a partir d'imatges de la vida quotidiana que l'artista registra contínuament.
Col·lecciona experiències, imatges, inventa situacions, indaga en arxius, i proposa accions per examinar les reaccions humanes més simples en front a situacions imprevistes.
Extreu i inventa a partir de la realitat, bé a través d'un tractament fílmic, bé publicacions o objectes, les seves propostes susciten qüestions sobre l'individu, els comportaments socials i l'art.
La mostra que es podrà veure a la biblioteca és, doncs, el resultat d'aquest taller, uns llibres d'artista únics que representen un format híbrid entre literatura i arts visuals, fets a través d'una metodologia totalment inclusiva, ja que és impossible preveure, a partir de les produccions resultants, quins participants tenen una formació artística prèvia i quins no.
Com a activitat complementària, el dissabte 21 d'abril a les 11 h tindrà lloc a la biblioteca un taller de llibres d'artista amb Jordi Mitjà, adreçat a persones adultes.
Per a participar-hi, caldrà inscriure's prèviament a través del formulari d'inscripció.
La inauguració de l'exposició serà dimecres 11 d'abril a les 12 h.
Exposició de l'11 d'abril al 31 de maig de 2018.
Claustre de l'Àrea infantil i juvenil de la Biblioteca Pública de Lleida.
Des de l'any 2013 les biblioteques públiques de Catalunya celebren la Revetlla de Sant Jordi, una convocatòria excepcional, festiva, participativa, amb activitats culturals per a tothom a l'entorn de la lectura i les biblioteques, impulsada pel Servei de Biblioteques del Departament de Cultura de la Generalitat de Catalunya.
Aquest any se'n celebrarà la sisena edició el divendres 20 d'abril, i a la Biblioteca Pública de Lleida hem preparat les següents activitats:
Mostra de novetats de Sant Jordi.
Els usuaris que ho desitgin es podran endur 2 novetats de Sant Jordi en préstec amb el carnet de la biblioteca.
Marató de contes, a càrrec dels alumnes de la Facultat d'Educació, Psicologia i Treball Social de la Universitat de Lleida i la participació del contacontes Ivan Rabassa.
Activitat que compta amb la col·laboració de la Facultat d'Educació, Psicologia i Treball Social de la UdL.
"ZUM", espectacle musical familiar d'animació a càrrec de La tresca i la verdesca, que és el grup que interpreta la cançó que es pot escoltar abans i després de l'hora del conte a la biblioteca.
Us convidem a participar i a gaudir de la Revetlla de Sant Jordi i a compartir-la les xarxes socials mencionant i amb l'etiqueta.